தமிழக காவல்துறையில் காவலர்களாக பணியில் சேர்பவர்களை இந்த உயர் அதிகாரிகள் படுத்தும் பாடு சொல்லி மாளாது. 40 ஆண்டுகளுக்கு முன்பெல்லாம் காவல்துறையில் சேர்வதற்கு ஆளே இருக்க மாட்டார்கள். போலீஸ் வேலைக்கு ஆள் தேவை என்று நோட்டீஸ் ஒட்டிய காலமேல்லாம் உண்டு. அப்போதெல்லாம் 6வது வரை படித்திருந்தாலே, காவல்துறையில் காவலராகச் சேர்த்துக் கொள்வார்கள். நாளடைவில் அனைவரும் படித்து, காவலர் பதவியும் கவர்ச்சிரமானதாக ஆகியதும், படித்த இளைஞர்கள் ஏராளமானோர் இப்பணியைத் தேர்ந்தெடுக்கத் தொடங்கினார்கள். காவல்துறையில், ஆய்வாளர் முதல் அத்தனை உயர் அதிகாரிகளையும் காவலர்கள் அய்யா என்றுதான் அழைக்க வேண்டும். சமீப காலமாக பணியில் சேரும் காவலர்கள் படித்த இளைஞர்களாக இருப்பதால் அவர்கள் அய்யா என்று அழைக்காமல் சார் என்று உயர் அதிகாரிகளை அழைப்பார்கள். இப்படி சார் என்று அழைக்கும் காவலர்களை, பெரும்பாலான உயர் அதிகாரிகளுக்குப் பிடிக்காது. அப்படி சார் என்று ஒரு காவலர் அழைத்தார் என்றால், அந்தக் காவலரை அழைத்து, அவர் கையில் ஒரு ஃப்ளாஸ்கை கொடுத்து முதலில் டீ வாங்கி வரச் சொல்லுவார்கள். ஃப்ளாஸ்கை எடுத்துப் பழகிய காவலர், நாளடைவில் அய்யா என்று அழைக்கப் பழகி விடுவார். இதுதான் காவல்துறையில் இன்று வரை நிலவும் நியதி.